Morten Messerschmidt trækker sig efter eget valg som formand for Dansk Folkepartis gruppe i EU-Parlamentet.

Det oplyser partiet i en pressemeddelelse.

Den populære politiker blev for en uge siden politianmeldt for identitetstyveri af sin tidligere partifælle, Rikke Karlsson. Anklager som Morten Messerschmidt i pressemeddelelsen kalder "grundløse og forkerte".

Morten Messerschmidt Født 13. november 1980. Cand.jur. fra Københavns Universitet i 2009. Medlem af Folketinget for DF fra 2005-2009. Medlem af Europa-Parlamentet for DF fra 2009-?.

- Den seneste uge har der i en række medier været rejst nogle anklager og mistanker mod mig. Alle i mine øjne grundløse og forkerte. Jeg har efter bedste evne forsøgt at forklare tingene.

- Men jeg må konstatere, at der er rejst tvivl om min ledelse og forvaltning af tingene i Bruxelles, som jeg er ked af, og som sår tvivl om både det politiske projekt og om min troværdighed. Det skygger så meget for mit politiske virke, at jeg ikke længere føler, jeg er den rette til at stå i spidsen. Derfor tager jeg konsekvensen og træder tilbage som leder af Dansk Folkepartis gruppe i Europa-Parlamentet, udtaler Morten Messerschmidt.

Gennemgang af dokumenter i Bruxelles

Ekstra Bladet fremlagde i sidste uge dokumenter fra de franske myndigheder, som viser, at Dansk Folkepartis topfigur Søren Espersen blev valgt ind i Melds bestyrelse i efteråret 2012, og at der dermed var mulighed for, at han var rullet ind i sagen om misbrug af EU-midler i det europæiske parti Meld.

Ifølge pressemeddelelsen fra Dansk Folkeparti beror dette dog på en misforståelse.

Læs også : Efter politianmeldelse: Messerschmidt fastholder sin uskyld

- Det har været fremme i en avis, at Søren Espersen skulle have været medlem af MELD’s bestyrelse. Det har han ikke. Søren Espersen var i en periode medlem af fonden FELD’s bestyrelse, men denne fond har aldrig været under min eller nogen anden i Dansk Folkepartis ledelse og vi har ikke haft bestemmende indflydelse, lyder det.